ชะลอตัว! “เงินเฟ้อไทย” เดือนก.ย. เหลือ 6.41%
“พาณิชย์” เปิดตัวเลขเงินเฟ้อไทย เดือนก.ย. ชะลอตัวแตะ 6.41% ส่วนดัชนีราคาผู้บริโภคพื้นฐาน ขยายตัว 3.12%
“พาณิชย์” เปิดตัวเลขเงินเฟ้อไทย เดือนก.ย. ชะลอตัวแตะ 6.41% ส่วนดัชนีราคาผู้บริโภคพื้นฐาน ขยายตัว 3.12%
5 ต.ค. 2565

สำนักงานนโยบายและยุทธศาสตร์การค้า (สนค.) กระทรวงพาณิชย์ เปิดเผยดัชนีราคาผู้บริโภคทั่วไป (CPI) เดือนก.ย.65 อยู่ที่ 107.70 เพิ่มขึ้นจากช่วงเดียวกันของปีก่อน 6.41% และเพิ่มขึ้นจากเดือนส.ค. 0.22% ส่งผลให้อัตราเงินเฟ้อทั่วไป เฉลี่ย 9 เดือนแรกของปีนี้ (ม.ค.-ก.ย. 65) อยู่ที่ 6.17%
ขณะที่ดัชนีราคาผู้บริโภคพื้นฐาน (Core CPI) เดือนก.ย.65 อยู่ที่ 103.73 เพิ่มขึ้นจากช่วงเดียวกันของปีก่อน 3.12% และเพิ่มขึ้นจากเดือนส.ค. 0.14% ส่งผลให้อัตราเงินเฟ้อพื้นฐาน เฉลี่ย 9 เดือนแรกของปีนี้ อยู่ที่ 2.26%
นายพูนพงษ์ นัยนาภากรณ์ รองปลัดกระทรวงพาณิชย์ เปิดเผยว่า ดัชนีราคาผู้บริโภคทั่วไป หรือ อัตราเงินเฟ้อ ในช่วงเดือนกันยายน 2565 ขยายตัวร้อยละ 6.41 เมื่อเทียบกับช่วงเดียวกันของปีก่อน ทั้งนี้ปัจจัยสำคัญมาจากสินค้าในกลุ่มพลังงาน ขยายตัวร้อยละ 16.10 ตามการสูงขึ้นของราคาน้ำมันเชื้อเพลิง
ทั้งนี้แม้ว่าราคาจะลดลงเมื่อเทียบกับเดือนก่อนหน้า แต่ราคายังคงสูงกว่าเมื่อเทียบกับเดือนเดียวกันของปีก่อน รวมถึงค่ากระแสไฟฟ้า ก๊าซหุงต้ม มีการปรับตัวสูงขึ้น ในขณะที่ สินค้าในกลุ่มอาหารสด ขยายตัวร้อยละ 10.97 ตามการสูงขึ้นของราคาสินค้าในกลุ่มเนื้อสัตว์ ไข่ไก่ ผักสดและผลไม้
โดยหลังประสบปัญหาจากฝนตกชุกและน้ำท่วมขัง ขณะที่ความต้องการในประเทศปรับตัวดีขึ้น จึงส่งผลให้สินค้าในหมวดอาหารและเครื่องดื่มไม่มีแอลกอฮอล์ ปรับตัวสูงขึ้นตามไปด้วย ในขณะที่อัตราเงินเฟ้อเฉลี่ยในช่วง 9 เดือนแรกของปีนี้ ขยายตัวอยู่ที่ ร้อยละ 6.17
สำหรับแนวโน้มอัตราเงินเฟ้อไตรมาสที่ 4 ปี 2565 มีแนวโน้มชะลอตัวลงจากไตรมาสก่อนหน้า ตามต้นทุนการผลิตและโลจิสติกส์ในประเทศ ที่เป็นผลมาจากราคาน้ำมันดิบและอาหารโลกที่ปรับตัวลดลง อย่างไรก็ตาม ความต้องการในประเทศปรับตัวดีขึ้น ตามภาคการท่องเที่ยว การส่งออก และรายได้เกษตรกรที่อยู่ในระดับดี
ทั้งนี้ กระทรวงพาณิชย์ยังคงคาดการณ์อัตราเงินเฟ้อปี 2565 อยู่ในกรอบร้อยละ 5.5 – 6.5 (ค่ากลางร้อยละ 6) ซึ่งเป็นอัตราที่สอดคล้องกับสถานการณ์เศรษฐกิจและการคาดการณ์อัตราเงินเฟ้อของหน่วยงานด้านเศรษฐกิจของไทย